b'\n_START_ARTICLE_\nManliherica M1885\n_START_SECTION_\nTesti in uvedba\n_START_PARAGRAPH_\nPu\xc5\xa1ke enostrelke so postale zelo zaostale po uvedbi prve evropske repetirke Vetterli M1869 \xc5\xa1vicarskega izvora, ki je imela 12-strelni nabojnik. Tako je lahko vojak napolnil 12 nabojev in jih le z repetiranjem, brez dodatnega polnenja hitro zaporedoma izstrelil. S tem se je strelna mo\xc4\x8d vsakega vojaka izjemno pove\xc4\x8dala. V 80. letih 19. stoletja je tudi v Avstro-Ogrski za\xc4\x8delo postajati jasno, da je enostrelna pu\xc5\xa1ka Werndl postala zastarela. Avstro-ogrska vojska se je tega zavedala in je kmalu pri\xc4\x8dela prve poskuse z novej\xc5\xa1im strelnim oro\xc5\xbejem. _NEWLINE_Na teh poskusih se je posebej izkazala repetirka M1885 s premovle\xc4\x8dnim zaklepom, izum Ferdinanda Mannlicherja. Uporabljala je standardne naboje 11x58 R Werndl M.77, njena posebnost pa je bila uporaba 5-strelnega kovinskega okvir\xc4\x8dka (paketka), ki se je v nabojnik vstavil skupaj z naboji. Ob izstrelitvi zadnjega naboja in odprtju zaklepa je okvir\xc4\x8dek iz nabojnika izsko\xc4\x8dil sam (kot pri kasnej\xc5\xa1i ameri\xc5\xa1ki M1 Garand). V primerjavi s polnjenjem vsakega naboja posebej je paketno polnjenje zahtevalo znatno manj \xc4\x8dasa. Vojska je naro\xc4\x8dila izdelavo 5500 teh pu\xc5\xa1k za temeljito voja\xc5\xa1ko preizku\xc5\xa1njo. Do oktobra 1885 so v Steyrju izdelali 5000 pu\xc5\xa1k in jih razdelili izbranim enotam avstro-ogrske vojske. Obse\xc5\xbena strelska in terenska vadba sta potrdili, da je ta pu\xc5\xa1ka ustrezna za uporabo, to je odprlo mo\xc5\xbenost uvedbe oro\xc5\xbeja v redno oboro\xc5\xbeitev.'